Efter bare et år på posten er skagboen David Nielsen blevet fyret som cheftræner i den norske klub Strømsgodset.

Den nordjyske fodboldtræner David Nielsen er fortid som træner i den norske klub Strømsgodset. Det bekræfter klubben på Twitter tirsdag aften. - David Nielsen fratræder som cheftræner i Strømsgodset. Bjørn Petter Ingebretsen overtager ansvaret sæsonen ud, lyder det i meddelelsen. Dermed fik David Nielsen kun knap et år på posten. Han blev ansat 7. juni i 2014. I første omgang som en midlertidig løsning. To måneder senere blev det vekslet til en permanent aftale, da parterne underskrev en kontrakt for tre og et halvt år. Fyringen sker som en konsekvens af en elendig start for holdet i den norske Tippeliga. Det erkender træneren. - Vi har varieret for meget i præstationerne. Ikke bare fra kamp til kamp, men også undervejs i kampene. De ting, jeg har ønsket holdet skulle identificere sig med, har jeg ikke formået at føre det til hidtil i sæsonen. - Summen af dette gør, at vi er blevet enige om, at jeg fratræder som træner i klubben, siger David Nielsen i en pressemeddelelse ifølge nyhedsbureauet NTB. David Nielsen tog over sidste sommer efter succestræner Ronny Deila, der gjorde klubben til norsk mester i 2013. I 2014 førte David Nielsen klubben til en fjerdeplads, men med hele otte point op til en medalje. I 2015-sæsonen er det gået endnu dårligere. Efter 10 spillerunder har holdet kun vundet tre kampe og er noteret for 12 point. Det rækker til en placering som nummer ni ud af 16 hold. Den norske sæson spilles over kalenderåret, og der resterer stadig 20 runder, hvor Bjørn Petter Ingebretsen skal forsøge at få klubben tilbage mod toppen. David Nielsen optrådte som aktiv for klubben i 2008. Han indstillede karrieren i 2011 og blev siden træner for Nest-Sotra. I 2014 blev han først assistenttræner i Strømsgodset, før han blev forfremmet til cheftræner.